Oι δύο κρατικές εταιρείες μαστίζονται από υπέρογκα χρέη, η μία ως προμηθευτής ηλεκτρικής ενέργειας της ΛΑΡΚΟ και η άλλη ως προμηθευτής φυσικού αερίου της βιομηχανίας Φωσφορικών Λιπασμάτων συμφερόντων Λαυρεντιάδη

Μισό δισ. ευρώ υπολογίζεται ότι θα κοστίσουν σε δύο κρατικές εταιρείες, οι διαχρονικές ολιγωρίες της πολιτείας που άφησε να διογκωθούν χρέη δισεκατομμυρίων για να μην αναληφθεί το πολιτικό κόστος της εξυγίανσης και για να μην τραβηχτεί το χαλί σε εταιρείες με εκατοντάδες εργαζόμενους.

Πρόκειται για τη ΔΕΗ αλλά και για τη ΔΕΠΑ, δύο διαφορετικές περιπτώσεις που όμως και οι δύο μαστίζονται από υπέρογκα χρέη, η μία ως προμηθευτής ηλεκτρικής ενέργειας της ΛΑΡΚΟ και η άλλη ως προμηθευτής φυσικού αερίου της βιομηχανίας Φωσφορικών Λιπασμάτων συμφερόντων Λαυρεντιάδη.

Στα 340 εκατ. ευρώ σύμφωνα με τα τελευταία διαθέσιμα στοιχεία έχουν σκαρφαλώσει οι οφειλές της ΛΑΡΚΟ προς την ΔΕΗ καθώς παρά τους διακανονισμούς για την διευθέτηση του χρέους, η βιομηχανία εμφανίζεται ασυνεπής στις πληρωμές μολονότι συνεχίζει αδιάλειπτα να ηλεκτροδοτείται.

Πριν ένα χρόνο, η ΔΕΗ είχε απειλήσει με διακοπή της εκπροσώπησης την εταιρεία, ωστόσο κατόπιν πολιτικών πιέσεων επιλέχθηκε και πάλι ένας νέος διακανονισμός για να αποφευχθεί το λουκέτο εν μέσω προεκλογικής περιόδου. Tώρα η κυβέρνηση δηλώνει αποφασισμένη να λύσει το γόρδιο δεσμό της άλλοτε μεγάλης βιομηχανίας νικελίου, οδηγώντας την σε εξυγίανση με πιθανό μοντέλο αναδιάρθρωσης την εκκαθάριση εν λειτουργία με την πώληση σε ιδιώτες ορυχείων και εργοστασίου.

Περίπου στα 130 εκατ. ευρώ υπολογίζονται αντίστοιχα τα χρέη των ELFE προς την ΔΕΠΑ. Πέρσι, υπήρξαν εισηγήσεις προς την προηγούμενη διοίκηση να εξετάσει την διακοπή της παροχής αερίου προς την εταιρεία με την υπαγωγή της σε καθεστώς αναγκαστικής διαχείρισης λόγω οφειλών. Ωστόσο η επιλογή αυτή δεν προχώρησε. Σήμερα, για την δημόσια εταιρεία παροχής φυσικού αερίου η υπόθεση εμφανίζεται πιο περίπλοκη μετά και την πρόσφατη απόφαση του Πρωτοδικείου Αθηνών.

Στο δικαστήριο είχε καταφύγει η ΔΕΠΑ για χρέος 75 εκατ. ευρώ των ELFE. Το Πρωτοδικείο έκανε δεκτή την αγωγή ωστόσο ψαλίδισε τις οφειλές κατά 60 εκ. ευρώ και ο λόγος είναι ο τρόπος τιμολόγησης του φυσικού αερίου με βάση τις τιμές πετρελαίου.

Ενόψει της ιδιωτικοποίησης, η υπόθεση του χρέους αναδεικνύεται σε μεγάλο πονοκέφαλο για την διοίκηση καθώς το κούρεμα των χρεών από το Πρωτοδικείο μπορεί να ανοίξει την πόρτα και σε άλλους μεγάλους πελάτες της ΔΕΠΑ. Για το λόγο αυτό, η εταιρεία έχει ασκήσει έφεση κατά της απόφασης με στόχο να δημιουργήσει ένα πιο ξεκάθαρο περιβάλλον στην διαδικασία πώλησης της εταιρείας. Αξίζει να σημειωθεί ότι προ εβδομάδων ερωτηθείσα η πολιτική ηγεσία του ΥΠΕΝ για τις οφειλές των ELFE, είχε απαντήσει ότι συνεχίζεται η διεκδίκησή τους και ότι τα χρέη έχουν εγγραφεί ως πρόβλεψη στον ισολογισμό της ΔΕΠΑ.

Εν πολλοίς αναμενόμενη είναι και η εξέλιξη των χρεών της ΛΑΡΚΟ προς την ΔΕΗ μολονότι έχουν σχηματιστεί προβλέψεις στον ισολογισμό της Επιχείρησης. Η δημόσια επιχείρηση δεν διασφαλίζεται για την αποπληρωμή των χρεών της, σε περίπτωση εκκαθάρισης εν λειτουργία της βιομηχανίας, όπως δεν διασφαλίζονται και οι υπόλοιποι προμηθευτές και δανειστές της.